歐陽琴歌
作者：周文璞
朝代：宋

paragraphs: 嗚呼箇是文忠琴，嗚呼此琴今尚存。
堂中圖書散失盡，留得七絃傳子孫。
六言自書書在腹，古錦梅花留不得。
嗣孫賢者能忍貧，不向豪家博珠玉。
初鼓如撼昭陵松，鞏原流水青溶溶。
三宗龍衮在帝左，曾把鈞天賜與公。
再鼓似播清潁水，只將漱流肯洗耳。
曾蘇兩生招不來，自寫新聲付兒子。
堯囚山，舜放野，自茲以下不平苦。
與君所得婦女謗，此日一洗清萬古。
小儒昔誦五季傳，頗訝春秋體微變。
今來再聽七絃琴，南薰遺製喜復見。
浮雲流盡白日逃，何用廣陵與離騷。
譜成只度歐家曲，秋聲賦共廬山高。